桃源篇
作者：權德輿
朝代：唐

paragraphs: 小年嘗讀桃源記，忽覩良工施繪事。
巖逕初欣繚繞通，溪風轉覺芬芳異。
一路鮮雲雜彩霞，漁舟遠遠逐桃花。
漸入空濛迷島道，寧知掩映有人家。
龐眉秀骨爭迎客，鑿井耕田人世隔。
不知漢代有衣冠，猶說秦家變阡陌。
石髓雲英甘且香，仙翁留飯出青囊。
相逢自是松喬侶，良會應殊劉阮郎。
內子閑吟倚瑤瑟，翫此沈沈銷永日。
忽聞麗曲金玉聲，便使老夫思閣筆。